Man vas vir ‘bedrog’ met voedselhulp(Argieffoto ter illustrasie) Die Valke het ŉ 33-jarige man in die Noord-Kaap in hegtenis geneem wat glo voedselhulp wat vir behoeftige gesinne bestem was, elders heen herlei het. Brig. Hangwani Mulaudzi, woordvoerder van die Valke, het gesê die eenheid het ŉ wenk gekry dat twee slagoffers van twee verskillende huishoudings aangesê is om ŉ dokument te onderteken dat hulle die kospakkies ontvang het. Dit sou glo afgelewer word, maar het nooit opgedaag nie. “Die departement van maatskaplike ontwikkeling verskaf die kospakkies ter waarde van R900 elk aan voorafgekeurde individue,” het Mulaudzi gesê. Die verdagte is Donderdag in hegtenis geneem op aanklag van bedrog. Hy verskyn na verwagting Dinsdag in die hof op Jan Kempdorp. Die Valke het ŉ beroep op mense gedoen om enige vorm van korrupsie wat hulle in die tyd van inperking sien of ervaar so gou moontlik by die polisie aan te meld.